Министерство на иновациите и растежа ОБЯВЯВА за обществено обсъждане процедура чрез подбор на проектни предложения BG16RFPR001-1.011 „Внедряване на иновации в МСП на територията на местни инициативни групи (МИГ)“
Министерство на иновациите и растежа обявява за обществено обсъждане процедура чрез подбор на проектни предложения BG16RFPR001-1.011 „Внедряване на иновации в МСП на територията на местни инициативни групи (МИГ)“ по Програма „Конкурентоспособност и иновации в предприятията“ 2021-2027 (ПКИП).
Основната цел на процедурата е предоставяне на подкрепа на микро, малки и средни предприятия (МСП) на териториите на МИГ с одобрено допълващо финансиране по ПКИП за внедряване на иновации, базирани на нови или подобрени продукти и/или бизнес процеси, с което да се повиши иновационната им дейност и конкурентоспособност.
Допустими са разходи за придобиване на дълготрайни материални активи (ДМА) и дълготрайни нематериални активи (ДНА) - машини, съоръжения и оборудване, софтуери, патенти, полезни модели, промишлени дизайни и лицензии, необходими за внедряването на иновацията.
Общият бюджет на безвъзмездната финансова помощ по процедурата съответства на размера на допълващото финансиране по ПКИП, включен в одобрените стратегии на МИГ, и възлиза на 19 976 187.59 евро. Минималният размер на безвъзмездната финансова помощ по индивидуалните проекти е 15 000 евро, а максималният e до 102 500 евро при максимален интензитет (процент) на помощта 75 % от общите допустими разходи по проектите.
Помощта по процедурата се предоставя при условията на „Минимална помощ” (de minimis) съгласно Регламент (ЕС) № 2023/2831 на Комисията от 13 декември 2023 г. относно прилагането на членове 107 и 108 от Договора за функциониране на Европейския съюз към помощта „de minimis”.
По процедурата е предвидено изцяло електронно подаване и оценка на проектните предложения чрез Информационната система за управление и наблюдение на средствата от ЕФСУ (ИСУН, раздел „Европейски фондове при споделено управление 2021-2027“).
Проектът на Условия за кандидатстване и Условия за изпълнение на проектите по процедурата е публикуван за обществено обсъждане освен на настоящата интернет страница и в ИСУН.
Предложения и коментари по документи могат да се подават в срок до 23.04.2026 г. (включително) единствено в ИСУН, раздел „Европейски фондове при споделено управление (2021-2027)“, подраздел „Процедури за обществено обсъждане“ - https://eumis2020.government.bg/bg/s/Procedure/InfoPublicDiscussion/06021f2c-6c40-457d-846a-71dcd7b01b83
Предложенията и коментарите следва да бъдат представени като свободен текст в поле „Описание“ от меню „Изпрати коментар/предложение“ в секцията на процедурата в ИСУН.

